Usaha saat akhir Shahidan gagal
Malaysiakini.com
Mar 17, 2008

kemaskini 6:15pm Sebelum majlis angkat sumpah menteri besar baru Perlis petang tadi, krisis antara dua pihak yang merebut jawatan itu kelihatan masih jauh daripada penyelesaian.

Nama ketiga disebut-sebut sebagai langkah "jalan tengah" demi meredakan ketegangan antara dua pihak.

Satu kumpulan majoriti wakil rakyat BN mendukung Datuk Dr Md Isa Sabu (Bintong) dengan sokongan istana.

shahidan kassimSementara satu lagi kumpulan cuba mengekalkan Datuk Seri Shahidan Kassim dengan mengambil sokongan Perdana Menteri, dan juga pengerusi BN.

Bagaimanapun semua usaha itu gagal petang ini.

Dr Md Isa telah sempurna mengangkat sumpah di Istana Arau pada pukul 5.30 petang, sekali gus mengakhiri kebingungan yang berlanjutan sejak seminggu lalu.

Nama calon ketiga itu, Khairi Hassan (Mata Ayer), muncul selepas pihak yang menyokong Shahidan mengadakan rundingan dengan Perdana Menteri Datuk Seri Abdullah Ahmad Badawi semalam.

Satu sumber yang dekat dengan badan perhubungan Umno negeri memberitahu Malaysiakini hari ini, nama tersebut dicadangkan sendiri oleh Abdullah.

Nama Khairi telah dimaklumkan sendiri oleh Abdullah kepada Raja Perlis, kata sumber itu lagi.

Sama ada calonnya Khairi atau Shahidan tidak lagi berbangkit kini apabila Md Isa dengan rasmi dilantik menteri besar.

mat isa sabu md isa sabuSejak awal minggu lepas, ketika bekas menteri besar itu bertungkus-lumus untuk dilantik semula bagi penggal keempat, nama Md Isa tiba-tiba muncul Jumaat lepas apabila beliau dengan serta-merta diperkenankan oleh pihak istana.

Pada hari yang sama sebelum itu, Shahidan bersama surat sokongan Perdana Menteri menghadap Raja Perlis tetapi tidak berhasil.

Namun, beliau tetap menegaskan layak dilantik kerana mendapat dukungan Abdullah.

Kumpulan Dr Md Isa pula mendakwa layak dilantik kerana mendapat sokongan majoriti dan perkenan Raja Perlis.

Nama Khairi, yang tidak termasuk dalam senarai penyokong Dr Md Isa, muncul selepas wujud dua calon tersebut - sekali gus menimbulkan keresahan politik dan kebingungan ramai dalam tempoh 72 jam lalu.

Formula Putrajaya

Menurut satu lagi sumber Umno negeri, sejak dari awal lagi pihaknya menyedari wujud usaha untuk menyingkirkan Shahidan daripada dipilih semula sebagai menteri besar.

Kata sumber itu, usaha itu jelas dapat dilihat daripada 'formula Putraya' dalam pemilihan calon BN Perlis, apabila hanya lima calon pilihan Shahidan tersenarai.

radzi sheikh ahmadSementara 10 lagi calon BN yang terpilih dikaitkan dengan seorang tokoh Umno negeri, Datuk Radzi Sheikh Ahmad, yang juga ahli parlimen Kangar.

"Dari situpun kita dapat lihat, usaha-usaha untuk mengetepikan Datuk Seri Shahidan selepas pilihanraya umum 8 Mac lalu," kata sumber.

Tambahnya, ia berdasarkan kenyataan Radzi kepada media bahawa apabila Shahidan menyerahkan surat perdana menteri kepada istana, Raja Perlis menitahkan beliau membawa sembilan wakil rakyat yang menyokong pelantikannya sebagai menteri besar.

Radzi juga dilaporkan berkata, Shahidan gagal berbuat demikian tetapi lapan, tidak termasuk menteri besar baru, daripada 14 wakil BN menyatakan sokongan mereka kepada Dr Md Isa.

Oleh itu, kata Radzi lagi, Dr Md Isa dilantik sebagai menteri besar di hadapan pegawai undang-undang negeri, setiausaha kerajaan negeri dan Raja Muda.

Kata setiausaha agung Umno itu, Dr Md Isa bukan pilihan Tuanku Syed Sirajuddin tetapi kehendak majoriti wakil rakyat BN.

Sementara itu, ketua penerangan Umno bahagian Arau, Datuk Abu Bakar Ismail pula berkata, Shahidan sepatutnya dinasihatkan jangan bertanding jika beliau tidak akan dilantik semula sebagai menteri besar.

Shahidan berjaya mempertahankan kerusi Tambun Tulang pada 8 Mac lalu.

Menurut Abu Bakar, kalau berlaku pertukaran menteri besar sekalipun, ia masih dari kalangan pemimpin BN negeri.

Oleh itu, beliau menasihatkan pihak-pihak terbabit supaya menerima realiti bahawa apa yang berlaku itu adalah perkara biasa dalam politik.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/79948